stanford-oval/wikipedia huggingface dataset:
Jehovan todistajien eskatologia
Nykyiset opetukset > Pakanain ajat

Jehovan todistajat opettavat, että Raamatun Danielin kirjassa luvussa 2 ennustetaan 2 520 vuoden ajanjakso, jota kutsutaan "pakanain ajoiksi" tai "kansakuntien määräajoiksi". Ilmaisu on peräisin Luukkaan kirjan 21. luvun 24. jakeesta. He uskovat, että tämä ajanjakso on keskeyttänyt Jumalan maata koskevan hallitusvallan ja että se ajoittuu vuosiin 607 eaa. – 1914 jaa.
Nykyiset opetukset > Jeesuksen Kristuksen läsnäolo

Jehovan todistajat uskovat nykyään, että Jeesus Kristus on hallinnut kuninkaana näkymättömästi lokakuusta 1914. Jehovan todistajat tulkitsevat kreikan kielen sanan parousia, joka tavallisesti käännetään "tulemukseksi", olevan tarkemmin ymmärrettynä "läsnäolo".
Nykyiset opetukset > Viimeisten päivien tunnusmerkki

Jehovan todistajat opettavat, että vuodesta 1914 eteenpäin ihmiskunta on elänyt "viimeiksiksi päiviksi" kutsuttua ajanjaksoa, jonka aikana ongelmat lisääntyvät nopeasti. Tällä viitataan Raamatun Ilmestyskirjan 11. lukuun ja jakeisiin 15–18. He opettavat, että sota, taudit, nälänhätä, maanjäristykset, lähimmäisenrakkauden puute, moraalin rappeutuminen ja Jehovan todistajien tekemä saarnaamistyö ovat näiden "viimeisten päivien" tunnusmerkkejä. Tällä viitataan Matteuksen kirjan lukuun 24. ja Luukkaan kirjan 21. luvun jakeisiin 7–13. Tapahtumat, joita Jehovan todistajat tyypillisesti käyttävät todisteina tunnusmerkkien toteutumisesta, ovat ensimmäinen maailmansota, espanjantaudin puhkeaminen toukokuussa 1918, toinen maailmansota ja viimeisimmäksi syyskuun 11. päivän terroristi-iskut vuonna 2001 New Yorkissa.
Nykyiset opetukset > Uskonnon tuomitseminen ja oikean uskonnon harjoittajien valitseminen

Jehovan todistajat uskovat, että vuonna 1918 Jeesus Kristus tuomitsi kaikki maailman uskonnot. He opettavat, että 18 kuukautta kestäneen tuominnan jälkeen maailmasta voitiin löytää vain yksi uskonnollinen ryhmä, joka ryhmänä teki nöyrästi Raamatussa ilmoitetun Kristuksen tahdon. Jehovan todistajat esittävät, että Raamatuntutkijat, josta Jehovan todistajien uskonnollinen liike myöhemmin muodostui, oli tämä ainut ryhmä.
Jehovan todistajien eskatologian historia

Jehovan todistajien eskatologia on läpi liikkeen historian käynyt läpi useita muutoksia, enimmäkseen liittyen tulkintoihin koskien vuosilukuja 1874, 1914, 1918 ja 1925. Kun Jehovan todistajien julkaisuissa on painotettu näihin vuosilukuihin liittyviä eskatologisia odotuksia, lukijoille on vakuutettu, että odotukset perustuvat Raamattuun ja ovat sen vuoksi luotettavia.  Kuitenkin Jehovan todistajat ovat myöntäneet, että heidän tulkintansa ovat toisinaan olleet vääriä, ja että he eivät ole väittäneet olevansa erehtymättömiä. Jehovan todistajat myös kieltävät koskaan "profetoineensa" eli panneensa alulle ennustuksia. Vartiotornissa 1.6.1981 sivulla 19 sanotaan: "Näitä julkaisuja valmistavat veljet eivät tosin ole erehtymättömiä. Heidän kirjoituksensa eivät ole henkeytettyjä, niin kuin Paavalin ja muiden raamatunkirjoittajien kirjoitukset olivat. (2. Tim. 3:16) Ja aika ajoin on ollut tarpeellista oikaista näkemyksiä, kun ymmärrys on tullut selvemmäksi."
Jehovan todistajat uskovat, että nykyajan maailmantapahtumissa toteutuvat Raamatun ennustukset koskien maailmanlopun läheisyyttä. Nykyisin he eivät kuitenkaan ennusta tarkkaa vuotta Harmageddonille, joka heidän tulkintansa mukaan tarkoittaa nykyisen maailmanjärjestyksen loppua. Jehovan todistajat pitävät vuotta 1914 koskevaa oppiansa edelleen keskeisimpänä eskatologisena tulkintana heidän Raamatun ennustusten ymmärrykselleen.
Jehovan todistajien eskatologian historia > "Aika on käsillä" 1874–1918

Second Advent -liike, jossa vaikutti Nelson H. Barbour, odotti Kristuksen näkyvää ja dramaattista paluuta vuodeksi 1873 ja sen jälkeen vuodeksi 1874.. Liikkeen kannattajat ajattelivat samoin kuin muut adventistiryhmät, että "lopun ajat", joita kutsutaan myös "viimeiksi päiviksi", olivat alkaneet vuonna 1799.. Pian vuoden 1874 pettymyksen jälkeen Barbour kannattajineen päätti, että Kristus oli palannut maan päälle vuonna 1874, mutta näkymättömästi. Vuonna 1876 Charles Taze Russell ryhtyi Barbourin kumppaniksi ja he julkaisivat yhdessä kirjan Kolme maailmaa (The Three Worlds) joka julisti Kristuksen palanneen vuonna 1874 ja pyhien ylösnousemuksen tapahtuneen vuonna 1875, sekä ennusti suuria tapahtumia vuosille 1878 ja 1914. Vuotta 1874 pidettiin ihmiskunnan 6 000 vuoden hallintoajan loppuna ja Kristuksen tuominnan alkamisen ajankohtana.
Gizan suuri pyramidi
Kun Russellin ja Barbourin yhteistyö myöhemmin päättyi, Russell säilytti tulkinnoissaan muutamin tarkennuksin ennallaan Barbourin eskatologian. Russell opetti, että kun Jeesus oli näkymättömästi läsnä maapallolla, hänet tehtiin kuninkaaksi vuonna 1878. Russell myös opetti, että vuonna 1878 Kristus herätti kuolleista kaikki "Kristuksessa kuolleet" henkiolennoiksi olemaan hänen kanssaan maan päällä, odottamaan korotusta taivaaseen. (Kun 144 000:sta "voidellusta" jäljellä olevat kuolisivat vuoden 1878 jälkeen, Kristus herättäisi heidät henkiolennoiksi olemaan niiden kanssa, jotka oli jo aikaisemmin herätetty). Kuolleista henkiolennoiksi herätettyjen sanottiin ohjaavan elonkorjuutyötä yhdessä Kristuksen kanssa niiden keräämiseksi, joilla oli "taivaallinen kutsumus".  Tämä elonkorjuutyö kestäisi vuodet 1874–1914 ja tuon ajanjakso päättyisi Harmagedoniin vuonna 1914 edeltäen kaikkien kuolleista herätettyjen pyhimysten keräämisen taivaaseen.
Kun vuosi 1914 meni ohitse eikä Harmageddonia koskeva odotus toteutunut, Russell muutti vuotta 1914 koskevat ennustukset ulottumaan vuoteen 1915.. Muutamaa kuukautta ennen kuolemaansa Russell myönsi, että hänen kaikki tulkintansa eivät olleet osuneet oikeaan.  Hän kuitenkin uskoi vielä kuolemansa kynnyksellä vuonna 1916, että Euroopassa myrskyävä ensimmäinen maailmansota oli alkua Harmageddonille.  Charles Russell kuoli 31. päivänä lokakuuta 1916.
Russellin ajatuksia seuraten Vartiotorni-seuran julkaisi vuonna 1917 kirjan Täyttynyt salaisuus (The Finished Mystery) joka toi edelleen esille vuoteen 1918 liittyviä odotuksia. Kirjassa esimerkiksi odotettiin kristikunnan kirkkojen ja niiden kannattajien tuhoutumista vuonna 1918. Vuoden 1918 keväältä odotettiin myös "pienen lauman" ottamista taivaaseen . Kirjan sivulla 177 ehdotetaan, että tämä päivä saattaisi olla vuoden 1918 pääsiäispäivä. Täyttynyt salaisuus myös ennusti kaikkien maailman hallitusten tuhoutuvan vuoden 1920 syksyllä. Suomenkielinen painos Täyttynyt Salaisuus -kirjasta julkaistiin vuonna 1923 eikä se sisällä kaikkia niitä aikaennustuksia, jotka julkaistiin vuoden 1917 englanninkielisessä painoksessa.
Jehovan todistajien eskatologian historia > "Harmagedon on välittömästi edessämme" 1925–1966

Maailmanlopun ennustustensa jäätyä toteutumatta Vartiotorni-seura muutti radikaalisti opetuksiaan vuosina 1925–1933.  Vuonna 1925 Watch Tower kertoi merkittävästä muutoksesta. Uuden tulkinnan mukaan Kristus oli kruunattu kuninkaaksi taivaissa vuonna 1914 vuoden 1878 asemesta. Vuosi 1874 säilytettiin Kristuksen "näkymättömän paluun" vuotena aina vuoteen 1930 saakka. Kristuksen toinen tuleminen selitettiin kuitenkin "huomion kiinnittämiseksi" maahan Kristuksen ollessa edelleen taivaissa, eikä enää paluuksi maan päälle. Vuodesta 1933 eteenpäin opetettiin selvästi, että Jeesus Kristus oli palannut näkymättömästi vuonna 1914 ja että "viimeiset päivät" olivat myös alkaneet silloin.Vuoden 1927 Watch Tower oli muuttanut vuoden 1878 kuolleistaherättämisen ajankohtana vuodelle 1918. Nyt tulkinta oli, että kuolleet "pienen lauman" jäsenet oli herätetty taivaalliseen elämään Kristuksen kanssa. Väärän uskonnon eli "Suuren Babylonin" tuominta muutettiin vuodesta 1878 vuoteen 1919 julkaisussa Valo (Light) vuonna 1930. Edelliset ovat Jehovan todistajien nykyisiä tulkintoja koskien vuosia 1914, 1918 ja 1919. Jehovan todistajat eivät enää pidä vuosia 1799, 1874 ja 1878 eskatologisesti merkittävinä. Se opetus, että "Suuri ahdistus" olisi alkanut vuonna 1914 ja että se "lyhennettiin" loppuvaksi vuonna 1918, hylättiin vuonna 1969.
Vuonna 1929 Joseph Rutherford, Vartiotorni-seuran silloinen presidentti, rakennutti Beth Sarimiksi ("Ruhtinasten talo") kutsutun luksushuvilan Kalifornian San Diegoon Raamatun muinaisia "prinssejä" varten, jotka oli määrä herättää juuri ennen Harmageddonia. Rutherford asui huvilassa kuolemaansa saakka, vuoteen 1942. Vartiotorni-seura myi huvilan pois vuonna 1948. Vuonna 1950 uskomus, että vanhan testamentin "prinssit" herätettäisiin ennen Harmagedonia, hylättiin.
1930-luvun puolivälissä ja 1940-luvun alussa Vartiotorni-seura julkaisi jälleen materiaalia, joka korosti Harmageddonin välitöntä läheisyyttä. Vuonna 1935 kerrottiin, että "universaali sota on ehdottoman varmasti tulossa pian ja mikään voima ei voi sitä pysäyttää. . .viimeisten muutamien kuukausien aikana ennen universaalia tuhoa." Myöhemmin vuonna 1941 sen jälkeen kun Harmageddon ei odotuksista huolimatta ollut käynnistynyt, samanlaisia sanankäänteitä käytettiin jälleen: "..tehokkaimmalle työlle jäljellä olevat kuukaudet ennen Harmagedonia". Samankaltaista retoriikkaa käytettiin jälleen vuonna 1942: "Nyt, Harmagedonin ollessa välittömästi edessämme, se on elämän ja kuoleman kysymys".
Jehovan todistajat ovat myös kannustaneet jäseniään naimattomuuteen paitsi Harmageddonin läheisyyden vuoksi, myös siksi että he uskovat Raamatun rohkaisevan siihen.  Vuoden 1943 vuosikirja, Päivän tekstit sekä eräät muut kirjoitukset eivät kannustaneet nuoria käymään lukiota tai yliopistoa koska jäljellä oli vain "lyhyt aika".
Jehovan todistajien eskatologian historia > "Odota vuotta 1975" 1966–1975 > Vuoden 1975 jälkeen

Järjestön toiminnastaan julkaisemat raportit osoittavat, että vuoden 1975 mentyä ohitse ajanjaksolla 1976–1980 moni Jehovan todistaja lakkasi käymästä sananpalveluksessa. Aktiivisten Jehovan todistajien määrän raju kasvu, joka oli jatkunut vuoteen 1976 saakka, kääntyi maailmanlaajuiseksi vähennykseksi vuosina 1977 ja 1978. Raymond Franz kertoo, että hallintoelimessä keskusteltiin vuoden 1975 jälkeen toistuvasti siitä, pitäisikö pettymystä käsitellä julkaistavassa kirjallisuudessa.
Vartiotorni-seura myönsi vuonna 1979 esitelmässä "Parhaan elämäntavan valitseminen"  olleensa osaltaan vastuullinen vuoteen 1975 kohdistuneiden väärien odotusten aiheuttamaan pettymykseen. Vuonna 1980 Vartiotornin artikkelissa, joka perustui tuohon puheeseen, annettiin seuraava lausunto:
»Silloin ja sen jälkeen esitettiin lausuntoja, joissa korostettiin sitä, että se olisi vain pelkkä mahdollisuus. Valitettavasti näiden varovaisten tietojen ohella julkaistiin kuitenkin muita lausuntoja, joissa annettiin ymmärtää, että sellaisten toiveitten toteutuminen tuona vuonna oli paremminkin todennäköistä kuin vain mahdollista. On valitettavaa, että nämä jälkimmäiset lausunnot jättivät ilmeisesti varjoonsa nuo varovaisemmat lausunnot ja siten voimistivat jo heränneitä odotuksia.» 
(Vartiotorni 15.6.1980 s. 17)
Jehovan todistajien eskatologian historia > "Vuoden 1914 sukupolvi ei katoa" 1976–1995 > "'Sukupolvi' joka katoaa"

Tulkinta "vuoden 1914 sukupolvesta" hylättiin lopulta kun nuorin hallintoelimen jäsenistä täytti 80 vuotta. Vuonna 1995 Vartiotornissa 1.11. kirjoituksessa Aika pysyä hereillä julkaistiin uusi tulkinta "tästä sukupolvesta". Jeesuksen sanojen "sukupolvi" muutettiin uudessa tulkinnassa viittaamaan "maailman kansoihin, jotka näkevät Kristuksen läsnäolon tunnusmerkin, mutta eivät paranna tapojaan." ja siten "sukupolvea" ei enää sidottu vuonna 1914 elossa olleisiin ja heidän elinikäänsä, tai minkään muunkaan oletetun ajanjakson pituuteen. Jehovan todistajat kuitenkin uskovat edelleen, että Harmageddonin taistelu käydään lähitulevaisuudessa. Sama artikkeli jatkaa: "Merkitseekö täsmällisempi näkemyksemme 'tästä sukupolvesta' sitä, että Harmagedon on kauempana kuin olimme ajatelleet? Ei suinkaan!"
Jehovan todistajien hallintoelin teki selvän pesäeron oppiinsa vuoden 1914 sukupolvesta esittämällä hylätyn opetuksen alullepanijana ei itseään, vaan epämääräisemmin "Jehovan palvelijat". Artikkelissa sanotaan:
»Koska Jehovan palvelijat ovat innokkaita näkemään tämän pahan järjestelmän lopun, he ovat toisinaan rakennelleet teorioita ajasta, jolloin 'suuri ahdistus' puhkeaisi, ja jopa liittäneet tämän laskelmiin siitä, mikä on sukupolven elinaika vuodesta 1914 lähtien. Voimme kuitenkin 'tuottaa viisaan sydämen' siten, ettemme pohdi, kuinka monta vuotta tai päivää muodostaa sukupolven, vaan ajattelemme, miten 'laskemme päivämme' ylistämällä iloisesti Jehovaa.» 
(Vartiotorni 1.11.1995 s.17)
Vartiotorni-seura muutti vastaavasti Herätkää! -lehden tarkoitusta, joka mainitaan lehden ensimmäisellä sivulla. Muoto "Tämä lehti rakentaa luottamusta siihen Luojan lupaukseen, että rauhaisa ja turvallinen uusi maailma tulee ennen kuin se sukupolvi, joka näki vuoden 1914 tapahtumat, katoaa." muuttui sellaiseksi, ettei siinä enää mainita vuotta 1914: "Mikä tärkeintä, tämä lehti rakentaa luottamusta siihen Luojan lupaukseen, että rauhaisa ja turvallinen uusi maailma on korvaamaisillaan nykyisen pahan, laittoman asiainjärjestelmän".
Kuten epäonnistuneet odotukset vuosina 1925 ja 1975, myös sukupolviopin perinteisen tulkinnan hylkääminen vuonna 1995 herätti maailmanlaajuista huomiota mediassa. Aikakauslehti Newsweek uutisoi oppimuutoksesta joulukuun 18. päivän numerossaan. Suomessa muiden muassa Helsingin Sanomat 13.11.1995 uutisoi Jehovan todistajien "lykänneen maailmanloppua".  Raportit Jehovan todistajien toiminnasta osoittavat, että vuoden 1995 jälkeen liikkeen kasvu on hidastunut merkittävästi.
Jehovan todistajien eskatologian historia > "Elä Jehovan päivä mielessäsi" 1995–2007

Ajanjakso vuodesta 1995 vuoteen 2010 oli Jehovan todistajien liikkeen historiassa poikkeuksellinen, sillä heidän uskomuksissaan ei ollut Harmageddonin tulemiselle sellaista takarajaa, jonka eri vuosille kohdistetut odotukset ja vuonna 1995 hylätty sukupolviopetuksen perinteinen tulkinta olivat aina aikaisemmin asettaneet.
Vuoden 2006 syksyllä Jehovan todistajat jakelivat julkaisemaansa lehtistä "Väärän uskonnon loppu on lähellä!" jossa he edelleen painottivat lopun läheisyyttä ja heidän tulkintaansa Raamatun Ilmestyskirjasta. He uskovat, että Harmageddonia edeltää Ilmestyskirjan profetian täyttymiseksi tapahtuma, jossa poliittiset hallitusvallat kääntyvät Yhdistyneiden Kansakuntien johdolla maailman vääriä uskontoja vastaan ja tuhoavat ne .
Kiistanalaisuuksia

Jehovan todistajien eskatologiassa on joitakin kiistanalaisia asioita.
Kiistanalaisuuksia > Jerusalemin tuho

Jehovan todistajien vuoteen 1914 perustuvat opetukset perustuvat Raamatun jakeiden tulkinnan perusteella tehtyihin laskutoimituksiin, joiden perustana on heidän käsityksensä siitä, että Jerusalemin tuhosivat babylonialaiset vuonna 607 eaa. Arkeologia ei tue Jehovan todistajien esittämää vuotta 607 eaa. Jerusalemin tuhon vuodeksi, vaan se ajoitetaan yleisesti vuodeksi 587 eaa. eli kaksikymmentä vuotta myöhemmäksi.
Aiheesta muualla

Omantunnon käännekohta, Raymond Franz, Luku 9: 1975:"Sopiva ajankohta Jumalan toimia" , suomennos (Arkistoitu – Internet Archive)
Omantunnon käännekohta, Raymond Franz, Luku 10: 1914 ja "tämä sukupolvi" , suomennos (Arkistoitu – Internet Archive)
Sittenkin kateissa: Vuoden 1914 sukupolvi, 1914-opin kriittistä tarkastelua (Arkistoitu – Internet Archive)
6000 vuotta Adamin luomisesta vuonna 1975, Vuosi 1975 Jehovan todistajien kirjallisuudessa, kriittistä tarkastelua (Arkistoitu – Internet Archive)
Charles T. Russellin "Suuri Pyramidi" katkelma.
Juhana Sverkerinpoika

| Juhana Sverkerinpoika |
| --- | --- |
 
Ruotsin jaarli
Valtakausi:  1202 – ennen vuotta 1206
Edeltäjä:  Birger Brosa
Seuraaja:  Jon-jaarli
Ruotsin kuningas
Valtakausi:  1216 – 10. maaliskuuta 1222
Kruunajaiset:  7. elokuuta 1219
Edeltäjä:  Eerik X Knuutinpoika
Seuraaja:  Eerik XI Eerikinpoika

Syntynyt:  1201
Kuollut:  10. maaliskuuta 1222
Suku:  Sverker
Isä:  Sverker II Kaarlenpoika
Äiti:  Ingegerd Birgerintytär
Uskonto:  roomalaiskatolinen
Juhana Sverkerinpojan lyöttämä raha.
Juhana Sverkerinpoika oli Ruotsin kuningas 1216–1222.
Juhana Sverkerinpoika oli ensimmäinen Ruotsin kuningas, jonka syntymäaika tiedetään. Hän oli kuningas Sverker II ja Ingegerd Birgerintyttären ainoa lapsi. Jo vauvana isä korotti hänet valtakunnan jaarlin asemaan äidinisän, jaarli Birger Brosan kuoltua.
Juhanan isä Sverker Kaarlenpoika oli ollut Ruotsin kuninkaana 1196–1208. Juhana kruunattiin paavin vastustuksesta huolimatta kuninkaaksi vuonna 1219. Paavi olisi halunnut kuninkaaksi Eerik Eerikinpojan. Juhana kuoli vuonna 1222 ilman rintaperillistä ja lähisukulaisten ollessa naispuolisia, jolloin hän jäi viimeiseksi Sverkerin sukuun kuuluva kuninkaaksi.
Sverkerin suvun sivuhaarasta polveutui äitinsä Ingrid Ylvan kautta folkungisukuinen jaarli Birger Maununpoika, joka meni naimisiin kuningas Eerik Eerikinpojan sisaren Ingeborgin kanssa, kohosi alaikäisen poikansa puolesta valtakunnan sijaishallitsijaksi, ja jonka pojat Valdemar ja Maunu perivät Ruotsin kruunun, kun Eerikin suvussa ei ollut miespuolisia perijöitä.
Aiheesta muualla

Kuvia tai muita tiedostoja aiheesta Juhana Sverkerinpoika Wikimedia Commonsissa
| 0 | 1 | 2 |
| --- | --- | --- |
| Edeltäjä: Eerik Knuutinpoika | Ruotsin kuningas 1216–1222 | Seuraaja: Eerik Eerikinpoika |
João Cotrim de Figueiredo

| João Fernando Cotrim de Figueiredo |
| --- | --- |
 Cotrim de Figueiredo vuonna 2015
Liberaalin aloitteen puheenjohtaja
 8.12.2019 – 22.1.2023  
Edeltäjä:  Carlos Guimarães Pinto
Seuraaja:  Rui Rocha
Kansanedustaja
 6.10.2019–  
Vaalipiiri:  Lissabon
Henkilötiedot
Syntynyt: 24. kesäkuuta 1961 (ikä 63)
Kansalaisuus:   portugalilainen
Ammatti:  ekonomisti
Lapset:  4
Tiedot
Puolue:  Liberaali aloite
Tutkinnot:  London School of Economics Lissabonin Uusi Yliopisto, MBA
João Cotrim de Figueiredo (s. 24. kesäkuuta 1961) on portugalilainen liikemies ja poliitikko. Hänet valittiin maan parlamenttiin 6. lokakuuta 2019 Liberaalin aloitteen ensimmäisenä edustajana.
Tausta ja yksityiselämä

Nuorena Cotrim de Figueiredo myi isoisoisänsä perustaman yrityksen valmistamia henkareita ovelta ovelle, mikä herätti hänen kiinnostuksensa myyntiin ja yrittäjyyteen.
Vuosina 2013–2016 hän on ollut Portugalin turismiverkoston, johon kuuluu mm. visitportugal.com -sivusto, hallituksen puheenjohtajana. Cotrim de Figueiredo on opiskellut London School of Economics -yliopistossa. Tutkinnoltaan hän on MBA ja valmistui Lissabonin Uudesta Yliopistosta.
Vuonna 2015 Cotrim de Figueiredo erosi silloisesta vaimostaan Patríciasta, jonka kanssa hänellä on neljä lasta (kaksi tytärtä ja kaksi poikaa).
Poliittinen ura

Liberaali aloite osallistui ensimmäisiin parlamenttivaaleihinsa vuonna 2019. Cotrim de Figueiredo oli puolueensa ainoa läpi mennyt ehdokas.
Vaalien jälkeen Cotrim de Figueiredo valittiin 8. joulukuuta 2019 pidetyssä puoluevaltuuston kokouksessa Liberaalin aloitteen uudeksi puheenjohtajaksi. Hän oli ainoa ehdokas ja sai 96% äänistä.
Johan Backlund

| Johan Backlund |
| --- | --- |

Henkilötiedot
Syntynyt: 24. heinäkuuta 1981 (ikä 43) Skellefteå, Ruotsi
Kansalaisuus:   Ruotsi
Jääkiekkoilija
Lempinimi:  Backe, Bakke, Uuno Turhapuro
Pelipaikka:  maalivahti
Hanska:  vasen
Pituus:  188 cm
Paino:  90 kg
Seura
Seura:  Vitjaz Tšehov
Sarja:  KHL
Pelinumero:  31
Pelaajaura
Pääsarjaura:  2003–
Aik. seurat:  Skellefteå AIK (Allsv.) Leksands IF (SEL/Allsv.) Timrå IK (SEL) Adirondack Phantoms (AHL) Philadelphia Flyers (NHL) Trenton Titans (ECHL) Oulun Kärpät (SM-liiga)
Johan Backlund (s. 24. heinäkuuta 1981 Skellefteå, Ruotsi) on ruotsalainen uransa päättänyt jääkiekkomaalivahti. Hän torjui seisovalla tyylillä. Backlundin vahvuuksiin kuuluivat rauhallisuus, nopeus ja pelinlukutaidot. Hänen heikkouksiaan olivat ailahtelevaisuus ja puutteet torjuntatyylissä.
Ura > Seuraura

Backlund on Skellefteå AIK:n kasvatti. Hän pelasi joukkueessa ensimmäiset miesten pelinsä 18-vuotiaana kaudella 1999–2000, jolloin Backlund torjui 12 Allsvenskanin ottelua. Kaudella 2000–2001 hän nousi Skellefteån ykkösmaalivahdiksi ja torjui 16 runkosarjaottelussa. Joukkue eteni Allsvenskanin putoamiskarsintoihin sekä keväällä 2001 että 2002, mutta kaudella 2002–2003 Backlund torjui Skellefteån runkosarjassa toiseksi ja Elitserienin karsintoihin saakka. Joukkue jäi kuitenkin ilman sarjanousua.
Kaudeksi 2003–2004 Backlund siirtyi Elitserien-joukkue Leksands IF:ään. Hän kantoi tulokaskaudellaan suurimman osan joukkueen torjuntavastuusta ja torjui 29 runkosarja- sekä 10 karsintasarjan ottelussa. Backlund oli kauden päätteeksi ehdolla Elitserienin vuoden tulokkaaksi, mutta palkinnon vei Frölunda HC:n hyökkääjä Loui Eriksson. Leksand putosi myös kaudeksi 2004–2005 Allsvenskaniin. Tuolloin Backlundin päästettyjen maalien keskiarvo 1.73 oli sarjan paras ja hän oli nostamassa joukkuetta taas Elitserieniin kaudeksi 2005–2006.
Leksandin kausi 2005–2006 päättyi taas HockeyAllsvenskaniin putoamiseen, mutta Backlund jatkoi kuitenkin seuraavalla kaudella Elitserien-uraansa Timrå IK:ssa. Hän torjui joukkueen runkosarjassa viidenneksi, pudotuspeleihin ja valittiin kauden päätteeksi Ruotsin tähdistökentälliseen. Myös kaudella 2005–2006 Backlund torjui Timrån runkosarjassa viidenneksi, tällä kertaa välieriin saakka, mutta HV71 eteni kuitenkin finaaleihin otteluvoitoin 4–2.
Maaliskuussa 2009 NHL-varaamaton Backlund teki vapaana agenttina vuoden mittaisen ja kaksisuuntaisen sopimuksen Philadelphia Flyersin kanssa. Hän toimi kauden 2009–2010 sen farmijoukkue Adirondack Phantomsin ykkösmaalivahtina AHL:ssä. Backlund sai jo kauden alussa kutsun ylös NHL:ään korvaamaan loukkaantuneen Brian Boucherin jättämää aukkoa, mutta jäi ilman peliaikaa. Hän teki kauden aikana kuitenkin NHL-debyyttinsä 27. maaliskuuta 2010 vieraissa Pittsburgh Penguinsia vastaan. Backlund pelasi ottelusta kaksi erää päästäen 24 laukauksesta kaksi maalia, kunnes hän jätti toisen erän päätteeksi ottelun kesken lonkkavamman takia. Backlund piipahti Flyersin maalilla vielä noin minuutin verran kevään 2010 pudotuspeleissä. Hän teki Flyersin kanssa kaksivuotisen jatkosopimuksen kesäkuussa.
Kauden 2010–2011 Backlund pelasi kokonaan Adirondack Phantomsissa, jossa hän jakoi ykkösmaalivahdin vastuun Michael Leightonin kanssa, mutta pelasi joukkueen maalivahdeista eniten otteluita. Kaudella 2011–2012 Backlund pelasi joukkueessa loukkaantumisten takia vain yhden ottelun. Hän kävi myös joulukuussa yhden ECHL-ottelun verran Trenton Titansissa. Tammikuussa 2012 Backlund palasi Eurooppaan, kun Flyers lainasi hänet SM-liigajoukkue Oulun Kärppiin. Heinäkuussa 2012 Backlund teki joukkueen kanssa vuoden mittaisen jatkosopimuksen.
Backlundin ja Kärppien sopimus loppui kauteen 2012–2013 ja kauden jälkeen hän siirtyi KHL-liigaan, venäläiseen Vitjaz Tšehovin joukkueeseen. Backlund solmin Vitjazin kanssa yksivuotisen sopimuksen kesällä 2013.
Ura > Maajoukkueura

Backlund toimi Ruotsin ykkösmaalivahtina vuoden 2007 MM-kilpailuissa, jolloin joukkue sijoittui neljänneksi hävitessään pronssiottelussa Venäjälle 3–1. Yhteensä hän on pelannut 19 A-maaottelua.